Iskutak Jesus kaa chiishi ayimihaat ekw kaa chistuhtetwaau aniyuu uchischinahamuwaakanh e wiicheukut.
Ekw kaa aashuuhtetwaau aniyuu siipiisiyuu Kidron kaa ishinihkaateyich.
Chii ihtakuniyuu maak anit nihtaauchihchikan aschiiyuu ekute kaa ituhtetwaau.
Judas maak an che wiyeshipachishtinaat Jesus chii chischeyihtam taanite kaa ihtakuniyich aniyeyuu wesh mihchetwaau chii nishtawiyuuch anit Jesus ekw maak aniyuu uchischinuhamuwaakanh.
Judas maak chii ituhteu anite e wiicheukut Rome shimaakanisha kaye aniyuuh kaa maakunawesiyich anite chisheayimiheukamikuhch kaa aapatisiitwaau.
Aniyuu kaa niikaanapitwaau ayimiheuchimaauh kaye aniyuu Phariseeh chii itishahukuuch chechii nituu naanituwaapamaatwaau Jesus.
Chii pechi tahkunamuch maak waashtenamaakanh kaye ishkuteu waashtenamaakan kaye nitupayuuhkumaanh.
Chii chischeyihtam maak Jesus misiwe taan che ispayit ekw kaa pechi nimitaasikaapuut kaa itaat,
“Awen kaa naanituwaapamekw.”
Chii iteuch,
“Jesus Nazareth kaa uhchiit ninaanituwaapamaanaan.”
“Eukw niya,”
kaa itaat Jesus.
Judas maak,
an che wiyeshipachishtinaat Jesus ekut kaa niipuut e wiichikaapuushtawaat aniyuuh kaa pechi wiicheukut.
Iskutak maak Jesus kaa itikutwaau,
“Eukw niya,”
chii ashaakaapuuch kaa ati pahchishihkwaau anite ishi aschiihch.
Jesus miin kaa kakwechimaat,
“Awen kaa naanituweyimekw.”
“Jesus,
Nazareth kaa uhchiit,”
chii iteuch.
Jesus kaa itaat,
“Shaash chichii wiihtamaatinaawaau eukw an niya.
Niya niyaanituwaapamuwekwe pachishtinaahkuch uchii kutakach.”
Eukw uyuu kaa itwet chechii tipipayiyich aniyuu shaash anite kaa itwekupane,
“Nuuhtaawii,
namui nuuhchi wanihaauch waachi peyakw anichii kaa pechi miyin.”
Simon Peter maak chii kuikunam unitapuyuuhkumaan kaa manishamuwaat unihiiwin uhtaukaayuu aniyeyuu peyakw chisheayimiheuchimaau utaapachihaakaniyuuh,
Malchus kaa ishinihkaasuyich.
Ekw Jesus kaa itaat aniyuuh Peter,
“Chiskashtaah an chinitupayuuhkumaan.
Chititeyihtenaa ekaa che uhchi shaapushkamaan uu wiisacheyihtemuwin Nuuhtaawii kaa pechi miit.”
Jesus kaa ituhtahaakanuut Annas e ihtaayich
Anichii maak shimaakanishach ekw maak aniyuu uchimaamuwaauh kaye maak anichii Jewa kaa itiskaanesitwaau kaa maakunawesuutwaau chisheayimiheukamikuhch,
chii maakuneuch aniyuuh Jesus kaye chii maahkupiteuch.
Anite niishtam Annas e ihtaayich chii ituhtaheuch,
Caiaphas maak uyuu ushaa.
Uu Caiaphas wii chii chisheayimiheuchimaaukupane aniyuu kaa pipuniyich.
Eukuu Caiaphas kaa itaakupane aniyuuh Jewa iinuuh uste chipaa miyupayihkupane peyakw naapeu chechii nipistamuwaat misiwe aweyuu.